**Noteikumu projekta**

**„Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs) prognozē un nosaka dividendēs izmaksājamo peļņas daļu, un veic maksājumus valsts budžetā par valsts kapitāla izmantošanu”**

 **sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Publiskas personas kapitāla daļu un kapitālsabiedrību pārvaldības likuma 28.panta sestā daļa un Likuma par budžetu un finanšu vadību 5.panta otrā daļa  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 2015.gada 1.janvārī ir stājies spēkā Publiskas personas kapitāla daļu un kapitālsabiedrību pārvaldības likums (turpmāk – likums), ar kura spēkā stāšanos spēku zaudēja likums „Par valsts un pašvaldību kapitāla daļām un kapitālsabiedrībām”.

Atbilstoši likuma pārejas noteikumiem, Ministru kabinets izdod noteikumus, kuros nosaka kārtību, kādā tiek izpildīti likuma 28.panta nosacījumi. Likuma 28.panta sestā daļa paredz, ka Ministru kabinets atbilstoši minētā panta nosacījumiem reglamentē kārtību, kādā valsts kapitālsabiedrībās un publiski privātajās kapitālsabiedrībās, kurās valsts ir dalībnieks (akcionārs) (turpmāk kopā sauktas – kapitālsabiedrības), prognozējama peļņas daļa, kas izmaksājama dividendēs. Tāpat minētā likuma panta daļā ietverts deleģējums Ministru kabinetam noteikt valsts kapitāla daļu turētāja rīcību, izlietojot valsts kā dalībnieka (akcionāra) tiesības lemt par dividendēs izmaksājamo peļņas daļu. Pašlaik kārtību, kādā kapitālsabiedrībām nosaka minimālo dividendēs izmaksājamo peļņas daļu (procentos no sabiedrības tīrās peļņas) reglamentē uz spēku zaudējušā likuma „Par valsts un pašvaldību kapitāla daļām un kapitālsabiedrībām” 3.panta pirmās daļas un Likuma par budžetu un finanšu vadību 5.panta otrās daļas deleģējuma pamata izdotie Ministru kabineta 2009.gada 15.decembra noteikumi Nr.1471 „Kārtība, kādā tiek noteikta un ieskaitīta valsts budžetā izmaksājamā peļņas daļa par valsts kapitāla izmantošanu” (turpmāk – noteikumi Nr.1471). Ņemot vērā, ka likums „Par valsts un pašvaldību kapitāla daļām un kapitālsabiedrībām” ir zaudējis spēku, un atbilstoši likuma 28.pantam Ministru kabinetam ir jānosaka detalizēta prognozējamās un dividendēs izmaksājamās peļņas daļas noteikšanas kārtība, tad ir jāizdod jauni Ministru kabineta noteikumi. Ievērojot minēto, un pamatojoties uz likuma 22.panta otrās daļas 7.punktu, ir izstrādāts Ministru kabineta noteikumu projekts „Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs) prognozē un nosaka dividendēs izmaksājamo peļņas daļu, un veic maksājumus valsts budžetā par valsts kapitāla izmantošanu” (turpmāk – noteikumu projekts). Atšķirībā no spēku zaudējušā likumā „Par valsts un pašvaldību kapitāla daļām un kapitālsabiedrībām” noteiktā deleģējuma, jaunais likums neparedz Ministru kabinetam noteikt minimālo dividendēs izmaksājamo peļņas daļu no kapitālsabiedrības tīrās peļņas. Savukārt Likuma par budžetu un finanšu vadību 5.panta otrajā daļā ir noteikts deleģējums Ministru kabinetam noteikt apmēruun kārtību, kādā maksājumipar valsts kapitāla izmantošanu tiek veikti un ieskaitīti valsts budžetā. 2. Ievērojot likumā par budžetu un finanšu vadību 5.panta otrajā daļā noteikto deleģējumu noteikumu projekta 3.punktā noteikts, ka minimālā dividendēs izmaksājamā peļņas daļa kapitālsabiedrībām ir **50 procenti** no attiecīgās kapitālsabiedrības tīrās peļņas. 3. Lai izbeigtu līdzšinējo praksi, ka Ministru kabinetam katru gadu ir jāpieņem lēmumi par atšķirīgu dividendēs izmaksājamo minimālo peļņas daļu, tad noteikumu projekta II nodaļa paredz, ka atsevišķos gadījumos, pēc valsts kapitāla daļu turētāja pamatota priekšlikuma, Ministru kabinets var dot atļauju kapitālsabiedrības stratēģijā noteikt no tiesību aktiem atšķirīgu prognozējamo peļņas daļu, kas izmaksājama dividendēs. Tādējādi tiks nodrošināts, ka atsevišķos gadījumos, atšķirīgs dividendēs izmaksājamā peļņas daļas apmērs (procentos) būs jau iekļauts stratēģijā. Vienlaikus jāņem vērā, ka noteikumu projekta 4.punkts paredz, ka kapitālsabiedrība izstrādājot vidējā termiņa stratēģiju, tajā ietver priekšlikumu par prognozējamo peļņas daļu, kas izmaksājama dividendēs visam stratēģijas darbības termiņam, bet ne ilgāk kā uz septiņiem gadiem. Attiecībā uz noteikumu projekta 3. un 4.punktā definēto “vai citos tiesību aktos noteikto” formulējumu, ir jāņem vērā, ka piemērojot šos noteikumus ir jāievēro ne tikai likumā un šajos noteikumos noteiktais, bet arī likumā par vidējā termiņa budžeta ietvaru (attiecīgajiem pārskata gadiem) paredzētais. Tādējādi ir jāņem vērā, ka var būt atsevišķi gadījumi, kad augstāka vai tāda paša spēka normatīvajā aktā var būt noteikts speciālais regulējums arī attiecībā uz minimālo dividendēs prognozējamo un izmaksājamo peļņas daļu procentos no kapitālsabiedrības tīrās peļņas, nekā tas procentos noteikts noteikumu projekta 3.punktā. Kā viens no piemēriem ir jānorāda AS “Latvenergo”, kurai attiecībā uz dividenžu politiku un apmēru ir noteikts speciālais regulējums. Noteikumu projekta izstrādes laikā Saeimā 2015.gada 30.novembrī galīgajā lasījumā (līdz 2015.gada 2.decembrim nav stājies spēkā) pieņemtajā likumā par vidējā termiņā budžeta ietvaru 2016., 2017. un 2018.gadam, 22.pantā ietverts šāds regulējums:22.panta 1.daļa paredz noteikt, ka minimālo dividendēs izmaksājamo peļņas daļu par 2015., 2016. un 2017.gada pārskata gadu valsts izšķirošajā ietekmē esošām kapitālsabiedrībām (tajā skaitā netiešā izšķirošajā ietekmē esošām kapitālsabiedrībām) nosaka un aprēķina 50 procentu apmērā, bet kapitālsabiedrībām, kurās visas kapitāla daļas tieši vai pastarpināti pieder valstij, 2016.gadā (par 2015.gada pārskata gadu) nosaka un aprēķina 90 procentu apmērā, 2017.gadā (par 2016.gada pārskata gadu) — 75 procentu apmērā un 2018.gadā (par 2017.gada pārskata gadu) — 70 procentu apmērā no attiecīgās kapitālsabiedrības tīrās peļņas.Šā panta otrajā daļā noteikts, ka 22.panta pirmajā daļā minēto dividendēs izmaksājamo peļņas daļu attiecīgās kapitālsabiedrības ņem vērā, izstrādājot savas vidēja termiņa darbības stratēģijas.Savukārt likuma 22.panta trešā daļa paredz, ka gadījumos, kad šā likuma pirmajā daļā minēto nosacījumu izpilde būtu pretrunā ar valsts interesēm vai labas pārvaldības principiem, Ministru kabinets var pieņemt lēmumu par mazāku dividendēs izmaksājamās peļņas daļu, lēmuma pieņemšanā ievērojot Publiskas personas kapitāla daļu un kapitālsabiedrību pārvaldības likuma 28.pantā noteikto kārtību.Tādējādi no likumdevēja gribas ir skaidri saprotams, ka tikai Ministru kabinetam ir tiesības pieņemt lēmumu arī par atšķirīgu prognozējamo dividendēs izmaksājamo peļņas daļu, un šis mandāts nav deleģēts PKC, FM vai kapitāla daļu turētājam ministriju personā. Tāpat ir jāņem vērā, ka tikai valstij kā akcionāram Ministru kabineta personā ir prerogatīva noteikt atšķirīgu prognozējamo un dividendēs izmaksājamo peļņas daļu, tādējādi faktiski uzņemoties finanšu saistības, kuras izriet ārpus vidējā termiņa budžeta ietvara.3.1. Tāpēc noteikumu projekta II nodaļā ietverto regulējumu varēs piemērot gan kultūras, gan veselības nozarē strādājošās kapitālsabiedrības, kā arī citu nozaru kapitālsabiedrības, ja tam būs atbilstošs noteikumu projektā prasītais tiesiskais, ekonomiskais pamatojums.  3.2. Attiecībā uz gadījumiem, ja pēc stratēģijas apstiprināšanas normatīvajos aktos tiek mainīta dividendēs izmaksājamās peļņas daļa (procentos), stratēģija nebūs jāaktualizē, un kapitālsabiedrība maksās tādu dividendēs izmaksājamo peļņas daļu (procentos), kāda prognozēta stratēģijā, ja apstiprinot stratēģiju, tā būs atbildusi normatīvajiem aktiem, vai arī būs izskatīta Ministru kabinetā un Ministru kabinets būs devis atļauju noteikt stratēģijā atšķirīgu prognozējamo peļņas daļu, kas izmaksājama dividendēs.3.3. Arī tādos gadījumos, kad: 3.3.1. apsaimniekojamais aktīvs nav iekļauts kapitālsabiedrības bilancē kā pamatlīdzeklis, bet kapitālsabiedrībai ir jāveic investīcijas no tās finanšu līdzekļiem attiecīgā aktīva uzturēšanai vai atjaunošanai un minētās saistības izriet no normatīvajiem aktiem, valdības lēmumiem vai divpusējiem līgumiem starp kapitālsabiedrību un publisku personu, kapitālsabiedrībai pirms stratēģijas apstiprināšanas varēs piemērot noteikumu projekta II nodaļā ietverto regulējumu, lai kapitālsabiedrības stratēģijā noteiktu no tiesību aktiem atšķirīgu prognozējamo peļņas daļu (procentos), kas izmaksājama dividendēs, ņemot vērā bilancē neiekļauto, bet faktiski apsaimniekošanā esošo aktīvu uzturēšanai un atjaunošanai nepieciešamās investīcijas un citas izmaksas, kas netiek segtas no amortizācijas atskaitījumiem;3.3.2. daļa peļņas veidojusies, veicot kapitālsabiedrības ilgtermiņa ieguldījumu pārvērtēšanu, bet kapitālsabiedrība nav guvusi reālus ieņēmumus. 4. Atbilstoši likuma 28.panta sestajā daļā noteiktajam deleģējumam, noteikumu projekta III nodaļā paredzēts, ka atsevišķos gadījumos, kuri nebija zināmi vai notikuši apstiprinot stratēģiju, valsts kapitāla daļu turētājs var ierosināt noteikt no kapitālsabiedrības stratēģijas atšķirīgu dividendēs izmaksājamo peļņas daļu. Jāņem vērā, ka kapitālsabiedrību prognozētā peļņas daļa, kas izmaksājama dividendēs, neatkarīgi no kapitālsabiedrības valdes darbības var mainīties, un neatbilst kapitālsabiedrības vidējā termiņa darbības stratēģijai un iepriekš prognozētajai peļņas daļai. Tāpēc noteikumu projektā norādīti tie gadījumi, kuros valsts kapitāla daļu turētājs var ierosināt noteikt no kapitālsabiedrības stratēģijas atšķirīgu dividendēs izmaksājamās peļņas daļu, paredzot iespēju ierosināt gan dividendēs izmaksājamās peļņas daļas samazinājumu, gan palielinājumu. 5. Likuma 28.panta trešajā daļā paredzēta valsts kapitāla daļu turētāja rīcība, ja kapitālsabiedrības valdes priekšlikums par prognozējamo peļņas daļu, kas izmaksājama dividendēs, un dividendēs izmaksājamo peļņas daļu atšķiras no stratēģijā noteiktā. Paredzot, ka šādos gadījumos valsts kapitāla daļu turētājs iesniedz Finanšu ministrijai un koordinācijas institūcijai priekšlikumu par dividendēs izmaksājamās peļņas daļas pamatojumu. Savukārt koordinācijas institūcija atbilstoši likuma 28.panta ceturtajā daļā noteiktajam, gadījumā, ja koordinācijas institūcija ar Finanšu ministriju un valsts kapitāla daļu turētāju nevienojas par dividendēs izmaksājamo peļņas daļu, sagatavo un iesniedz Ministru kabinetā informatīvo ziņojumu.  6. Ņemot vērā, ka likumā par budžetu un finanšu vadību 5.panta otrajā daļā ietvertais deleģējuma apjoms nav mainīts, tad noteikumu projekta IV nodaļā daļēji ietverts esošais regulējums no noteikumiem Nr.1471. Nemainot līdzšinējo kārtību, kādā maksājumi par valsts kapitāla izmantošanu tiek veikti un ieskaitīti valsts budžetā. Tāpat saglabāta noteikumos Nr.1471 noteiktā Valsts ieņēmumu dienesta kompetence.7. Lai nodrošinātu Komercdarbības atbalsta kontroles likumā, kā arī citos ar komercdarbības atbalsta kontroles regulējumu saistītajos nacionālos un starptautiskos tiesību aktos noteiktos pienākumus, noteikumu projekta 6. un 12.punkts noteic kā obligātu prasību valsts kapitāla daļu turētājam vienlaikus ar priekšlikumu (noteikt atšķirīgu dividendēs prognozējamo vai izmaksājamo peļņas daļas apmēru), iesniegt arī Ministru kabinetā izvērtējumu par priekšlikuma atbilstību komercdarbības atbalsta kontroles regulējošo tiesību aktu prasībām. |
| 3. | Projekta izstrādē iesaistītās institūcijas | Pārresoru koordinācijas centrs |
| 4. | Cita informācija | Pieņemot šos noteikumus spēku zaudēs noteikumi Nr.1471Atbilstoši likuma 8.panta trešās daļas 4.punktam publiskas personas kapitālsabiedrība nodrošina, ka tās meitas sabiedrības dividendēs izmaksājamo peļņas daļu nosaka saskaņā ar šā likuma 28. vai 35.pantu. Kā anotācijas neatņemama sastāvdaļa tiek pievienots noteikumu projektā ietvertā tiesiskā regulējuma shematisks attēlojums, kas nodrošinātu vienveidīgu izpratni par noteikumu projekta piemērošanu. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas kā kapitāla daļu turētāji, valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs) |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu netiek radīts jauns administratīvais slogs, tiek nodrošināta likumā noteikto uzdevumu izpilde. Tiesiskajam regulējumam ir tieša pozitīva ietekme uz tautsaimniecību, jo tas ir vērsts uz prognozējamāku dividendēs izmaksājamās peļņas daļas noteikšanu un atbilstību kapitālsabiedrību vidējā termiņa darbības stratēģijās noteiktajiem mērķiem. Ilgtermiņā tiks veicināta lielāka valsts ieguldītā kapitāla atdeve, līdz ar to arī palielināti valsts budžeta ieņēmumi.  |
| 3. | Administratīvo izmaksu monetārs novērtējums |  Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības |
| 4. | Tiesību akta projekta ietekme uz valsts budžetu un pašvaldību budžetiem | Noteikumu projekta izpildē iesaistītie valsts kapitāla daļu turētāji, Finanšu ministrija un Pārresoru koordinācijas centrs nodrošinās noteikumu projektā noteiktos pienākumus piešķirto valsts budžeta līdzekļu ietvaros |
| 5. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
|  1. | Saistības pret Eiropas Savienību | Projekts šo jomu neskar |
|  2. | Citas starptautiskās saistības | Latvijas pievienošanās OECD Ceļa karte (apstiprināta OECD padomē 2013. gada 15. oktobrī). OECD vadlīnijas valsts kapitālsabiedrību pārvaldībai (OECD *Guidelines on Corporate Governance of State-owned Enterprises, 2005* <http://www.oecd.org/daf/ca/oecdguidelinesoncorporategovernanceofstate-ownedenterprises.htm>) |
|  3. | Cita informācija | Nav |

|  |
| --- |
| **1. tabula****Tiesību akta projekta atbilstība ES tiesību aktiem** |
| Nav attiecināms |

|  |
| --- |
| **2. tabula****Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | OECD vadlīnijas valsts kapitālsabiedrību pārvaldībai (OECD *Guidelines on Corporate Governance of State ownedEnterprises, 2005)* (<http://www.oecd.org/daf/ca/oecdguidelinesoncorporategovernanceofstate-ownedenterprises.htm>) |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| OECD vadlīnijas valsts kapitālsabiedrību pārvaldībai  | Starptautisko saistību izpilde tiks nodrošināta ar noteikumu projekta pieņemšanu  | Starptautiskās saistības, kas minētas šīs tabulas A ailē, tiek izpildītas attiecībā uz labas korporatīvās pārvaldības ieviešanu un atklātāku dividenžu noteikšanas politikas īstenošanu.Pilnīgu saistību izpildi nodrošina arī Publisko personu kapitālsabiedrību un kapitāla daļu pārvaldības likums. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Paredzētās saistības nav pretrunā ar jau esošajām Latvijas Republikas starptautiskajām saistībām |
| Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts uz divām nedēļām tiks publicēts Pārresoru koordinācijas centra interneta vietnē, aicinot sabiedrību sniegt par to viedokli un priekšlikumus |
| 2. | Sabiedrības līdzdalība projekta izstrādē | Informācija tiks apkopota pēc priekšlikumu sniegšanas termiņa beigām |
| 3. | Sabiedrības līdzdalības rezultāti | Informācija tiks pievienota pēc priekšlikumu sniegšanas termiņa beigām |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Valsts kapitāla daļu turētāji, kapitālsabiedrības valdes un padomes (kurās tās ir izveidotas), Pārresoru koordinācijas centrs, Finanšu ministrija un Valsts ieņēmumu dienests  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Netiek veidotas jaunas vai likvidētas esošās institūcijas |
| 3. | Cita informācija | Nav |

Anotācijas III un IV sadaļa – noteikumu projekts šo jomu neskar.

**Ministru prezidente L.Straujuma**

**Finanšu ministrs J.Reirs**

Vīza:

Pārresoru koordinācijas centra vadītājs P.Vilks

14.12.2015 9:57

2105

V.Vesperis 67082812

vladislavs.vesperis@pkc.mk.gov.lv